
Mae’r ddogfen hon hefyd ar gael yn Saesneg  / This document is also available in English.
Panel Gweithredu Risg
1. Diben
Gellir cynnull Panel Gweithredu Risg lle mae'r Brifysgol yn nodi pryderon sy'n gofyn am ystyriaeth o ran lles myfyrwyr, diogelwch, diogelu, risg i enw da neu gamau rhagofalus, gan gynnwys ond heb fod yn gyfyngedig i:

mae myfyriwr wedi datgelu, yn ystod ei astudiaethau, ei fod wedi cael ei arestio am drosedd, wedi derbyn rhybudd troseddol, cyhuddiad neu euogfarn;
mae myfyriwr wedi datgelu ei fod wedi bod yn ddioddefwr trosedd difrifol yn ystod ei astudiaethau, a bod y troseddwr honedig yn fyfyriwr yn y Brifysgol;
mae myfyriwr wedi cael ei arestio a/neu mae'r heddlu neu awdurdodau statudol yn ymchwilio iddo;
mae pryder wedi'i godi lle mae'r myfyriwr yn peri risg iddo'i hun neu i eraill;
unrhyw amgylchiad arall lle gallai gweithredoedd myfyriwr beri risg i lesiant cymuned y Brifysgol neu achosi niwed i enw da'r sefydliad.

Rôl y Panel Gweithredu Risg
Rôl y Panel Gweithredu Risg yw gwneud argymhellion a phenderfyniadau sy'n amddiffyn lles a diogelwch y myfyriwr dan sylw, y Person sy'n Adrodd (staff, myfyriwr, neu aelod o'r cyhoedd), cymuned ehangach y Brifysgol, ac enw da'r Brifysgol.
2.2 	Nid rôl y Panel Gweithredu Risg yw ymchwilio na phenderfynu a yw digwyddiad honedig wedi digwydd. Yn hytrach, bydd yn ystyried y wybodaeth sydd ar gael, yn asesu unrhyw risgiau sy'n deillio o'r honiad a adroddwyd, yn nodi unrhyw bryderon penodol, ac yn cytuno ar gamau gweithredu priodol, lle bo angen, i liniaru neu ddileu'r risgiau hynny.
0. Ar ôl ystyried yr amgylchiadau ac asesu unrhyw risgiau a nodwyd, bydd y Panel yn gwneud penderfyniad cychwynnol ar y materion canlynol:
· Pa gymorth lles y dylid ei gynnig i'r myfyrwyr dan sylw;
· Pa gyfathrebu dylid ei wneud â'r Myfyriwr sy'n Ymateb ynghylch yr honiad;
· A ddylid rhoi unrhyw fesurau ataliol ar waith;
· A yw'r myfyriwr yn cael ei gyfeirio at weithdrefn arall (e.e. Gweithdrefn Disgyblu Myfyrwyr neu Weithdrefn Addasrwydd i Ymarfer);
· A ddylid gwneud argymhelliad i wahardd y myfyriwr;
· A oes angen unrhyw addasiadau i'r llety;
· A ddylid hysbysu aelodau Grŵp Gweithredol y Brifysgol;
· A ddylid hysbysu'r tîm Marchnata, Cyfathrebu a Recriwtio Myfyrwyr am unrhyw fater a allai effeithio ar enw da'r Brifysgol.

Aelodaeth
Gall aelodaeth Panel Gweithredu Risg gynnwys y canlynol yn ôl yr angen i’r sefyllfa (neu eu henwebeion):
i. Aelod o'r Staff Hŷn (e.e. o'r Gwasanaethau Proffesiynol, neu Ddeon neu Ddirprwy Ddeon yr Ysgol) (Cadeirydd)
ii. Pennaeth Llesiant Myfyrwyr
iii. Person sy'n Adrodd (os yw'n aelod o staff)
iv. Rheolwr Llety
v. Pennaeth Diogelwch y Brifysgol
vi. Cynrychiolydd o Farchnata, Cyfathrebu a Recriwtio Myfyrwyr
vii. Cynrychiolydd o Wasanaethau'r Gofrestrfa (Ysgrifennydd)

Bydd y cynrychiolydd o Wasanaethau’r Gofrestrfa yn gweithredu fel Ysgrifennydd i’r Panel Gweithredu ar Risg. Mae'r Ysgrifennydd yn gyfrifol am dderbyn adroddiadau, cydlynu trefniadau'r panel, paratoi dogfennaeth friffio, cofnodi penderfyniadau a chamau gweithredu, a chyhoeddi gohebiaeth ar ran y panel. 
Os daw'n amlwg y gallai mater gynnwys ystyriaethau Atal, neu Ddiogelu [Dan 18 neu Amddiffyn Oedolion Agored i Niwed], yna gwahoddir y Pennaeth Cydymffurfio hefyd i fynychu Panel Gweithredu Risg.
Gall y Cadeirydd ofyn i unrhyw aelod arall o staff sydd ag arbenigedd penodol neu wybodaeth benodol am fyfyriwr fynychu cyfarfod, os ystyrir bod angen gwneud hynny.
Fel arfer, ni fydd gofyn i'r Myfyriwr sy'n Ymateb fynychu cyfarfod o'r Panel Gweithredu Risg. Fodd bynnag, mae’n bosib y bydd amgylchiadau lle mae'r Panel Gweithredu Risg yn ystyried bod hyn yn angenrheidiol.
Adrodd
Dylid cyflwyno unrhyw adroddiad i Wasanaethau’r Gofrestrfa. 
Gall myfyriwr, aelod o staff, darparwr lleoliadau, contractwr, aelod o'r cyhoedd, awdurdod statudol, neu unrhyw unigolyn arall sydd wedi codi pryder ynghylch myfyriwr wneud adroddiad.
Dylid gwneud adroddiadau yn ysgrifenedig lle bynnag y bo modd a dylent gynnwys unrhyw wybodaeth berthnasol sydd ar gael, gan gynnwys:
· Enw'r myfyriwr / myfyrwyr dan sylw;
· Crynodeb o'r pryder neu'r digwyddiad;
· Dyddiad, amser a lleoliad y digwyddiad (os yw'n hysbys);
· Manylion unrhyw risgiau uniongyrchol a nodwyd;
· Unrhyw dystiolaeth ategol sydd ar gael ar adeg yr adroddiad.
Lle bo risg uniongyrchol i ddiogelwch neu lesiant unrhyw unigolyn, dylid rhoi gwybod am y mater i'r gwasanaethau brys priodol a/neu Ddiogelwch y Brifysgol heb oedi. Gall y Brifysgol gymryd camau dros dro cyn cynnull Panel Gweithredu Risg lle bo angen gwneud hynny i reoli risg uniongyrchol.
Ar ôl derbyn adroddiad, bydd Gwasanaethau’r Gofrestrfa yn cynnal asesiad cychwynnol i benderfynu a ddylid cyfeirio’r mater at Banel Gweithredu Risg a nodi unrhyw gamau gweithredu uniongyrchol y gallai fod eu hangen.
Dim ond gyda'r unigolion hynny sydd angen y wybodaeth er mwyn asesu risg, darparu cefnogaeth, cyflawni rhwymedigaethau diogelu, neu weithredu unrhyw gamau y cytunwyd arnynt gan y Panel Gweithredu Risg y bydd gwybodaeth sy'n ymwneud ag adroddiad yn cael ei rhannu. 

Cyfarfod
Fel arfer, bydd y Panel Gweithredu Risg yn cyfarfod o fewn dau ddiwrnod gwaith i'r Brifysgol gael gwybod am fater.
Bydd cynrychiolydd o Wasanaethau’r Gofrestrfa, yn gweithredu fel Ysgrifennydd, yn cydlynu’r trefniadau ar gyfer y Panel Gweithredu Risg ac yn nodi Cadeirydd priodol o’r gronfa gymeradwy o aelodau staff uwch hyfforddedig. 
Bydd yr Ysgrifennydd yn darparu dogfen friffio i aelodau’r Panel Gweithredu ar Risg cyn y cyfarfod a bydd yn gyfrifol am gymryd nodiadau, cofnodi camau gweithredu a chynhyrchu’r llythyr canlyniad yn dilyn y cyfarfod. 
Yn dilyn y cyfarfod, bydd yr Ysgrifennydd yn anfon llythyr canlyniad at y myfyriwr sy'n ymateb ar ran y Panel Gweithredu Risg, gan gynnwys manylion unrhyw gamau rhagofalus y cytunwyd arnynt gan y Panel.
Os yw gweithredoedd y Myfyriwr sy'n Ymateb wedi effeithio ar fyfyriwr neu aelod staff arall, bydd yr Ysgrifennydd hefyd yn eu hysbysu am unrhyw gamau rhagofalus a gymerwyd. 
Camau Rhagofalus
Rhaid i unrhyw gamau rhagofalus a osodir gan y Panel Gweithredu Risg fod yn rhesymol, yn gymesur ac yn seiliedig ar y risgiau a nodwyd. Nid yw gweithredu o'r fath yn awgrymu bod unrhyw ganfyddiadau wedi'u gwneud ynghylch y mater dan sylw. 
Dyma enghreifftiau o gamau rhagofalus y gellir eu hystyried. Nid rhestr gynhwysfawr yw hon, a gellir defnyddio mesurau eraill lle bo'n fwy priodol:
· Gofyn i fyfyriwr beidio â chysylltu â myfyriwr penodol neu grŵp o fyfyrwyr, gan gynnwys drwy gyfryngau cymdeithasol;
· Gofyn i fyfyriwr symud i lety amgen; 
· Cyfyngu mynediad i rai gwasanaethau Prifysgol, systemau TG, neu rannau penodol o'r campws; 
· Argymell gwaharddiad dros dro o astudiaethau;  
· Argymell atal dros dro rhag cael mynediad at gampysau, gwasanaethau a llety preswyl y Brifysgol;
· Argymell gwaharddiad dros dro o leoliad;
· Gofyn i fyfyriwr fynychu cyfarfodydd gydag aelod dynodedig o staff neu asiantaeth gymorth allanol.
Bydd unrhyw gamau rhagofalus a gymeradwyir gan Banel Gweithredu Risg yn cael eu manylu mewn llythyr canlyniad a anfonir at y Myfyriwr sy'n Ymateb.  
Bydd y Panel Gweithredu Risg yn cytuno ar gyfnod amser ar gyfer adolygu unrhyw benderfyniad/camau rhagofalus, gan ystyried amgylchiadau'r achos. 
Bydd y Panel Gweithredu Risg yn ystyried yr effaith neu'r effaith bosibl ar y Myfyriwr neu'r aelod staff sy'n Adrodd / Ymateb o unrhyw fesurau a gymerwyd fel camau rhagofalus, a'r trefniadau cymorth y mae angen eu rhoi ar waith. 
Bydd y Panel Gweithredu Risg hefyd yn ystyried unrhyw fesurau y mae angen eu rhoi ar waith i amddiffyn yr ymchwiliad. 
Gall methiant Myfyriwr sy'n Ymateb i lynu wrth benderfyniad Panel Gweithredu Risg, gan gynnwys unrhyw gamau rhagofalus, arwain at gamau rhagofalus mwy difrifol, a/neu symud y mater ymlaen o dan y Weithdrefn Disgyblu Myfyrwyr.

Ataliad Dros Dro
Dylid cyfleu telerau llawn unrhyw waharddiad yn ysgrifenedig i'r myfyriwr. Yn gyffredinol, gwaherddir myfyriwr sydd wedi'i wahardd rhag mynd i mewn i safle Prifysgol Metropolitan Caerdydd a rhag cymryd rhan yng ngweithgareddau'r Brifysgol, er y gellir caniatáu eithriadau. 
Pan fo gan fyfyriwr sydd wedi'i wahardd anghenion iechyd neu lesiant a allai beri risg iddo'i hun neu i eraill, effeithio ar lesiant myfyrwyr neu staff, neu amharu'n sylweddol ar weithgareddau dysgu ac addysgu, gall Prifysgol Metropolitan Caerdydd ei gwneud yn ofynnol i'r myfyriwr gael asesiad meddygol neu iechyd galwedigaethol priodol cyn y gellir ystyried dychwelyd i astudio.
Os na fydd y mater yn mynd rhagddo o dan unrhyw weithdrefn arall gan y Brifysgol, bydd y Brifysgol yn gwneud ei gorau i sicrhau nad yw'r Myfyriwr sy'n Ymateb o dan anfantais annheg oherwydd y gwaharddiad.
Adolygiad
Gall y Myfyriwr sy'n Ymateb ofyn am adolygiad o unrhyw fesurau a osodwyd gan y Panel fel camau rhagofalus. Rhaid anfon cais yn ysgrifenedig at complaints@cardiffmet.ac.uk, o fewn pum niwrnod gwaith i gael gwybod y canlyniad. 
Bydd y cais am adolygiad yn cael ei ystyried o fewn pum niwrnod gwaith i dderbyn y cais.
Bydd y Panel Adolygu yn cynnwys yr aelodau canlynol:
i. Aelod o Grŵp Gweithredol y Brifysgol (neu enwebai)
ii. Prif Swyddog Myfyrwyr
Bydd Ysgrifennydd y Panel Gweithredu Risg hefyd yn cynorthwyo'r Panel Adolygu ond ni fydd yn rhan o'r penderfyniad gwirioneddol.
Os bydd anghytundeb rhwng y Panel Adolygu, bydd gan Aelod o Grŵp Gweithredol y Brifysgol y bleidlais benderfynol.
Gall y Panel Adolygu ofyn am ragor o wybodaeth gan y Parti sy'n Adrodd a/neu'r Myfyriwr sy'n Ymateb, a/neu gan y Panel Gweithredu Risg a wnaeth y penderfyniad gwreiddiol ar gamau rhagofalus. 
Wrth wneud penderfyniad ar y cais am adolygiad gan y Myfyriwr sy'n Ymateb, gall y Panel Adolygu wneud y penderfyniad canlynol:
i. Cadarnhau penderfyniad gwreiddiol y Panel Gweithredu Risg;
ii. [bookmark: cysill]Disodli penderfyniad gwreiddiol y Panel Gweithredu Risg, gyda'u penderfyniad ei hunain.

